bunkersolje
Store norske leksikon,Teknologi og industri,Petroleum,Petroleumsprodukter
Bunkersolje er en form for brenselolje som blir tatt om bord i skip og brukt som drivstoff. Navnet er hentet fra ordet bunkre som betyr å ta inn drivstoff.
Bunkersolje omfatter både diesel og tyngre petroleumsprodukter. Tidligere ble tungolje mye brukt som bunkersolje, noe som har vært problematisk på flere måter. Tunge oljeprodukter har høy viskositet og må varmes opp for å bli tilstrekkelig flytende. Dessuten utgjør de et miljøproblem ved at forbrenning av tunge oljeprodukter frigjør svovel, nitrogenforbindelser og aromatiske forbindelser. Krav til avsvovling innebærer at svovelinnholdet i bunkersolje nå skal holdes under 1,5 prosent. Ved skipsforlis eller grunnstøting vil dessuten tung bunkersolje som lekker ut dispergere langsommere i vann enn råolje, og bruke lengre tid på å brytes ned.Kravet i dag er at bunkersolje maksimalt kan ha en densitet på 1010 kg/m³ ved 15 °C og en maksimal kinematisk viskositet ved 50 °C på 700 mm²/s (cSt). Les mer i Store norske leksikon brenselolje tungolje drivstoff